FI Euroopan unionin virallinen lehti L 172/1

KOMISSION ASETUS (EU) 2016/1015,

annettu 17 päivänä kesäkuuta 2016,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse 1-naftyyliasetamidin, 1-naftyylietikkahapon, kloridatsonin, fluatsifoppi-P:n, fuberidatsolin, mepikvatin ja tralkoksidiimin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 49 artiklan 2 kohdan,

sekä katsoo seuraavaa:

(1) 1-naftyyliasetamidin, 1-naftyylietikkahapon, kloridatsonin, fluatsifoppi-P:n, fuberidatsolin, mepikvatin ja tralkoksidiimin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa.

(2) Euroopan elintarviketurvallisuusviranomainen, jäljempänä ”elintarviketurvallisuusviranomainen”, antoi perustellun lausunnon (2) 1-naftyyliasetamidin ja 1-naftyylietikkahapon jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Se ehdotti jäämien määritelmän muuttamista ja katsoi, että tiettyjä tietoja ei ollut saatavilla omenoita, päärynöitä, tomaatteja ja munakoisoja koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Elintarviketurvallisuusviranomainen totesi, että appelsiineja, sitruunoita, mandariineja, kirsikoita, persikoita, luumuja, viinirypäleitä, mansikoita, vadelmia, syötäväksi tarkoitettuja oliiveja, kiivejä, perunoita, paprikoita, kurkkuja, kesäkurpitsoja, meloneja, vesimeloneja, pinaattia, tuoreita silpimättömiä papuja, tuoreita silvittyjä papuja, tuoreita silpimättömiä herneitä, tuoreita silvittyjä herneitä, parsaa, selleriä, latva-artisokkaa, kuivattuja papuja ja juurisikuria koskevista jäämien enimmäismääristä ei ollut saatavilla mitään tietoja ja että riskinhallinnasta vastaavien tahojen on jatkettava asian tarkastelua. Kyseisiä tuotteita koskevat jäämien enimmäismäärät olisi vahvistettava määritysrajan tasolle.

(3) Elintarviketurvallisuusviranomainen antoi perustellun lausunnon (3) kloridatsonin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Se ehdotti jäämien määritelmän muuttamista. Se suositteli jäämien enimmäismäärän alentamista sokerijuurikkaan osalta. Muiden tuotteiden osalta se suositteli jäämien voimassa olevan enimmäismäärän pitämistä ennallaan. Se katsoi, että vuonankaalia, lehtisalaattia, siloendiivejä, vihanneskrassia, krassikanankaalia, sinappikaalia (rucola), lehtisinappia, vihannesportulakkaa, parsaa, kardonia eli ruotiartisokkaa, selleriä, fenkolia, latva-artisokkaa, purjoa, raparperia, yrttiuutejuomia (kuivatut, kukat), yrttiuutejuomia (kuivatut, lehdet), mausteita (kuori), mausteita (nuput/silmut) ja mausteita (luotit) koskevista jäämien enimmäismääristä ei ollut saatavilla mitään tietoja ja että riskinhallinnasta vastaavien tahojen on jatkettava asian tarkastelua. Elintarviketurvallisuusviranomainen totesi olevan odotettua, että kloridatsonin jäämiä saattaa kertyä tiettyihin viljelykierrossa kasvatettuihin viljelykasveihin, laski asianomaisille tuotteille jäämien enimmäismäärät, joissa otetaan huomioon kyseinen mahdollinen kertyminen erilaisten kiertojen jälkeen, ja jätti riskinhallinnasta vastaavien tahojen vastuulle vaaditun vaihtoehdon valinnan. Asianomaisten tuotteiden, joihin tehoainetta ei saa käyttää, jäämät ovat väistämättä peräisin maaperästä, johon tehoainetta on aiemmin käytetty muilla kasveilla. Koska kuluttajille ei aiheudu vaaraa, jäämien enimmäismäärät olisi asianomaisten tuotteiden osalta vahvistettava asetuksen (EY) N:o 396/2005 liitteessä II elintarviketurvallisuusviranomaisen määrittämälle tasolle. Elintarviketurvallisuusviranomainen katsoi, että punajuurta, piparjuurta, valkosipulia, sipuleita, salottisipuleita, Brassica-lajien lehtiä ja ituja, pinaattia, ruotimangoldia (juurikasta), yrttejä, sikojen lihasta, rasvaa, maksaa ja munuaisia, nautojen lihasta, rasvaa, maksaa ja munuaisia, lampaiden lihasta, rasvaa, maksaa ja munuaisia, vuohien lihasta, rasvaa, maksaa ja munuaisia sekä lehmän-, lampaan- ja vuohenmaitoa koskevista jäämien enimmäismääristä ei ollut saatavilla eräitä tietoja ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(4) Elintarviketurvallisuusviranomainen antoi perustellun lausunnon (4) fluatsifoppi-P:n jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Se ehdotti jäämien määritelmän muuttamista. Se suositteli greippejä, appelsiineja, sitruunoita, limettejä, mandariineja, manteleita, parapähkinöitä, cashewpähkinöitä, kastanjoita, hasselpähkinöitä, australianpähkinöitä, pekaanipähkinöitä, pinjansiemeniä, pistaasipähkinöitä, saksanpähkinöitä, omenoita, päärynöitä, kvittenneitä, aprikooseja, kirsikoita, persikoita, luumuja, syötäväksi ja viinin valmistukseen tarkoitettuija viinirypäleitä, vadelmia ja vatukoita, muita pieniä hedelmiä ja marjoja, viikunoita, syötäväksi tarkoitettuja oliiveja, kumkvatteja, banaaneja, ananaksia, jamsseja, valkosipulia, salottisipulia, kurkkuja, pikkukurkkuja, lehtisalaattia ja muita salaattikasveja, pinaattia, portulakkoja, juurikkaiden lehtiä, sikuria, yrttejä, parsaa, selleriä, fenkolia, kuivattuja herneitä, auringonkukansiemeniä, rapsinsiemeniä, sinapinsiemeniä, kurkkuyrttiä, ruistankiota, öljyn tuotantoon tarkoitettuja oliiveja ja juurisikuria koskevien jäämien enimmäismäärien alentamista. Muiden tuotteiden osalta se suositteli jäämien voimassa olevien enimmäismäärien nostamista tai pitämistä ennallaan. Se katsoi, että tomaatteja, paprikoita, keräkaalia ja silvittyjä tuoreita papuja koskevat jäämien enimmäismäärät aiheuttavat riskin kuluttajille. Näin ollen on aiheellista alentaa näitä jäämien enimmäismääriä. Se katsoi, että mansikoita, porkkanoita, yrttiuutejuomia (kuivatut kukat, lehdet ja juuret), humalaa, mausteita (siemenet, hedelmät ja marjat sekä juuret ja juurakot), sikojen lihasta, rasvaa, maksaa ja munuaisia, nautojen lihasta, rasvaa, maksaa ja munuaisia, lampaiden lihasta, rasvaa, maksaa ja munuaisia, vuohien lihasta, rasvaa, maksaa ja munuaisia, siipikarjan lihasta, rasvaa ja maksaa, lehmän-, lampaan- ja vuohenmaitoa ja linnunmunia koskevista jäämien enimmäismääristä ei ollut saatavilla tiettyjä tietoja ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Elintarviketurvallisuusviranomainen katsoi, että sipuleita, purjoa ja puuvillansiemeniä koskevista jäämien enimmäismääristä ei ollut saatavilla tietoja ja että riskinhallinnasta vastaavien tahojen on jatkettava asian tarkastelua. Kyseisiä tuotteita koskevat jäämien enimmäismäärät olisi vahvistettava määritysrajan tasolle.

(5) Elintarviketurvallisuusviranomainen antoi perustellun lausunnon (5) fuberidatsolin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Se suositteli jäämien enimmäismäärien alentamista ohran, kauran, rukiin ja vehnän osalta.

(6) Elintarviketurvallisuusviranomainen antoi perustellun lausunnon (6) mepikvatin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Se ehdotti jäämien määritelmän muuttamista ja suositteli jäämien enimmäismäärien alentamista tai pitämistä ennallaan useiden tuotteiden osalta. Elintarviketurvallisuusviranomainen katsoi, että tiettyjä tietoja ei ollut saatavilla rapsinsiemeniä koskevasta jäämien enimmäismäärästä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärä olisi kyseisen tuotteen osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Elintarviketurvallisuusviranomainen totesi, että pellavansiementen ja auringonkukansiementen jäämien enimmäismääristä ei ollut saatavilla tietoja ja että riskinhallinnasta vastaavien tahojen on jatkettava asian tarkastelua. Kyseisiä tuotteita koskevat jäämien enimmäismäärät olisi vahvistettava määritysrajan tasolle.

(7) Elintarviketurvallisuusviranomainen antoi perustellun lausunnon (7) tralkoksidiimin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Se ehdotti jäämien määritelmän muuttamista ja katsoi, että tiettyjä tietoja ei ollut saatavilla ohranjyviä ja vehnänjyviä koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(8) Niiden tuotteiden osalta, joissa kyseisen kasvinsuojeluaineen käyttö ei ole sallittua ja joiden osalta ei ole olemassa tuonnissa sallittavia enimmäismääriä tai jäämien Codex-enimmäismääriä (CXL-arvoja), jäämien enimmäismäärät olisi vahvistettava määritysrajan tasolle tai olisi sovellettava jäämien enimmäismäärän oletusarvoa, kuten asetuksen (EY) N:o 396/2005 18 artiklan 1 kohdan b alakohdassa säädetään.

(9) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot totesivat useiden aineiden osalta, että tekninen kehitys edellyttää erityisten määritysrajojen asettamista tietyille hyödykkeille.

(10) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(11) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(12) Sen vuoksi asetusta (EY) N:o 396/2005 olisi muutettava.

(13) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena. Fluatsifoppi-P:n paprikoille vahvistettua enimmäismäärää 0,01 mg/kg olisi sovellettava kaikkiin tuotteisiin tämän asetuksen soveltamispäivästä, koska kuluttajiin kohdistuvaa riskiä ei voida sulkea pois jäämien enimmäismäärien nykyisellä tasolla.

(14) Olisi sallittava kohtuullinen siirtymäaika ennen muutettujen jäämien enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(15) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Kaikissa tuotteissa ja niiden pinnalla käytettävien tehoaineiden 1-naftyyliasetamidi, 1-naftyylietikkahappo, kloridatsoni, fuberidatsoli, mepikvatti ja tralkoksidiimi osalta asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu ennen 19 päivää tammikuuta 2017.

Kaikissa tuotteissa ja niiden pinnalla paprikoita lukuun ottamatta käytettävän tehoaineen fluatsifoppi-P osalta asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu ennen 19 päivää tammikuuta 2017.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 19 päivästä tammikuuta 2017.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä kesäkuuta 2016. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Euroopan elintarviketurvallisuusviranomainen; Review of the existing maximum residue levels (MRLs) for 1-naphthylacetamide and 1-naphthylacetic acid according to Article 12 of Regulation (EC) No 396/2005. EFSA Journal 2015;13(8):4213.

(3) Euroopan elintarviketurvallisuusviranomainen; Review of the existing maximum residue levels (MRLs) for chloridazon according to Article 12 of Regulation (EC) No 396/2005. EFSA Journal 2015;13(9):4226.

(4) Euroopan elintarviketurvallisuusviranomainen; Review of the existing maximum residue levels (MRLs) for fluazifop-P according to Article 12 of Regulation (EC) No 396/2005. EFSA Journal 2015;13(9):4228.

(5) Euroopan elintarviketurvallisuusviranomainen; Review of the existing maximum residue levels (MRLs) for fuberidazole according to Article 12 of Regulation (EC) No 396/2005. EFSA Journal 2015;13(9):4220.

(6) Euroopan elintarviketurvallisuusviranomainen; Review of the existing maximum residue levels (MRLs) for mepiquat according to Article 12 of Regulation (EC) No 396/2005. EFSA Journal 2015;13(8):4214.

(7) Euroopan elintarviketurvallisuusviranomainen; Review of the existing maximum residue levels (MRLs) for tralkoxydim according to Article 12 of Regulation (EC) No 396/2005. EFSA Journal 2015;13(9):4227.